Sewe vas ná verkragting van 13-jarigeArgieffoto Sewe mans is in hegtenis geneem in verband met die beweerde ontvoering en bendeverkragting van ŉ 13-jarige meisie in Kaapstad. Kapt. FC van Wyk, provinsiale polisiewoordvoerder, het gesê die slagoffer is Vrydag omstreeks 20:00 ontvoer toe sy alleen in Robert Sobukwestraat in Nyanga gestap het. “Een van die verdagtes het haar gegryp en na ŉ plakkershut geneem waar sy glo herhaaldelik deur die man en sy vriende verkrag is. Hulle het haar in die plakkershut aangehou en die volgende dag vrygelaat,” het Van Wyk gesê. Die sewe verdagtes is vandeesweek in hegtenis geneem en die polisie is steeds op soek na ŉ agtste verdagte. Die verdagtes, tussen 18 en 20 jaar oud, moet Vrydag in die Wynberg-landdroshof verskyn op aanklagte van ontvoering en verkragting.